CELEX: 32019D1672
Language: fi
Date: 2019-10-04 00:00:00
Title: Neuvoston päätös (YUTP) 2019/1672, annettu 4 päivänä lokakuuta 2019, Euroopan unionin vakautustoimesta Jemenissä Yhdistyneiden kansakuntien valvonta- ja tarkastusmekanismin tukemiseksi

7.10.2019   
               
               
                  FI
               
               
                  Euroopan unionin virallinen lehti
               
               
                  L 256/10
               
            
         NEUVOSTON PÄÄTÖS (YUTP) 2019/1672,
         annettu 4 päivänä lokakuuta 2019,
         Euroopan unionin vakautustoimesta Jemenissä Yhdistyneiden kansakuntien valvonta- ja tarkastusmekanismin tukemiseksi
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Yhdistyneiden kansakuntien hankepalveluiden toimisto (UNOPS) teki 27 päivänä joulukuuta 2017 ehdotuksen, jonka tavoitteena on vahvistaa ja laajentaa Yhdistyneiden kansakuntien valvonta- ja tarkastusmekanismin (UNVIM) toimintaa edelleen yhden vuoden ajan maaliskuuhun 2019 saakka erityisesti nopeuttamalla edelleen kaupallisten kuljetusten tulliselvitystä ja lisäämällä UNVIM:n valmiuksia ottaa käyttöön lisähenkilöstöä ja resursseja asianomaisissa satamissa.
                  
               
                     (2)
                  
                  
                     Neuvosto hyväksyi 3 päivänä huhtikuuta 2017 ja 25 päivänä kesäkuuta 2018 päätelmät, joissa se palautti mieleen, että kauppamerenkulun edellyttämistä toimista Punaisenmeren satamissa on tärkeää huolehtia tehokkaasti ja ajallaan, myös polttoainekuljetusten osalta, ja tuki täysin UNVIM:n toiminnan jatkamista ja sen toimeksiannon esteetöntä täytäntöönpanoa kaikilta osin. Lisäksi neuvosto totesi kyseisissä päätelmissä harkitsevansa UNVIM:n vahvistamista.
                  
               
                     (3)
                  
                  
                     UNVIM:n pyynnön perusteella neuvosto hyväksyi 18 päivänä syyskuuta 2018 päätöksen (YUTP) 2018/1249 (1). Päätöksen (YUTP) 2018/1249 tekninen täytäntöönpano annettiin UNOPS:n tehtäväksi ja sen tarkoituksena oli mahdollistaa se, että UNVIM voi jatkaa valvonta- ja tarkastustehtävänsä toteuttamista Yhdistyneiden kansakuntien turvallisuusneuvoston päätöslauselman 2216 (2015) mukaisesti.
                  
               
                     (4)
                  
                  
                     Jemenin konfliktin osapuolet allekirjoittivat 13 päivänä joulukuuta 2018 Tukholman sopimuksen, jonka määräykset vahvistettiin Yhdistyneiden kansakuntien turvallisuusneuvoston päätöslauselmilla 2451 (2018) ja 2452 (2019). Neuvosto hyväksyi 18 päivänä helmikuuta 2019 päätelmät, joissa se pani tyytyväisenä merkille Tukholman sopimuksen hyväksymisen sekä Yhdistyneiden kansakuntien turvallisuusneuvoston päätöslauselmien 2451 (2018) ja 2452 (2019) yksimielisen hyväksymisen. Neuvosto toisti kehotuksensa kaikille osapuolille helpottaa kaupallisten tarvikkeiden, myös polttoaineen, toimittamista ja palautti mieleen, että Hodeidan sataman sekä Saleefin ja Ras Issan satamien toiminta on ensiarvoisen tärkeää miljoonien jemeniläisten selviytymisen kannalta. Neuvosto toisti tukevansa UNVIM:ia, jotta voidaan varmistaa kaupallisten tavaroiden pääsy jatkossakin Jemeniin kaikkien asiaa koskevien Yhdistyneiden kansakuntien turvallisuusneuvoston päätöslauselmien mukaisesti.
                  
               
                     (5)
                  
                  
                     UNVIM teki 24 päivänä kesäkuuta 2019 avunantajille toisen ehdotuksen toiminnan laajentamiseksi erityisesti Tukholman sopimuksen määräysten täytäntöönpanon osalta. Ehdotus liittyi UNVIM:n toiminnan tehostamiseen lokakuusta 2019 syyskuuhun 2020.
                  
               
                     (6)
                  
                  
                     Unionin olisi uusittava tukensa UNVIM:n toimeksiannon täytäntöönpanolle.
                  
               
                     (7)
                  
                  
                     Unionin rahoitusosuuden asianmukaisen täytäntöönpanon valvonta olisi annettava komission tehtäväksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Unioni uusii tukensa UNVIM:n toimeksiannon täytäntöönpanolle asiaankuuluvien Yhdistyneiden kansakuntien turvallisuusneuvoston päätöslauselmien ja erityisesti päätöslauselmien 2216 (2015), 2451 (2018) ja 2452 (2019) mukaisesti. Tuen yleisenä tavoitteena on edistää sitä, että kaupalliset tuotteet pääsisivät jälleen esteettömästi Jemeniin, toteuttamalla avointa ja tehokasta selvitysprosessia kaupallisiin laivakuljetuksiin, joiden kohteena olevat Jemenin satamat eivät ole Jemenin hallituksen hallinnassa, sekä tehostaa UNVIM:n roolia Tukholman sopimuksen määräysten täytäntöönpanossa.
            
            
               2.   Hankkeen erityiset tavoitteet ovat seuraavat:
               
                           —
                        
                        
                           lisätään Jemeniin vietävän kaupallisen rahdin määrää vauhdittamalla edelleen kaupallisten laivakuljetusten selvitysprosessia ja edistämällä laivayhtiöiden luottamusta Hodeidan, Saleefin ja Ras Issan satamien käyttökelpoisuuteen, jos kyseiset satamat avataan kauppa-aluksille;
                        
                     
                           —
                        
                        
                           tehostetaan UNVIM:n valmiutta toimia Hodeidan, Saleefin ja Ras Issan satamissa Tukholman sopimuksen ja asiaankuuluvien Yhdistyneiden kansakuntien turvallisuusneuvoston päätöslauselmien mukaisesti.
                        
                     
            
               3.   Tämän päätöksen myötä unioni osallistuu kustannuksiin, jotka liittyvät UNVIM:n vahvistamiseen, sekä vastaa siten Jemenin väestön tarpeisiin osana laajempaa humanitaarista strategiaa.
               Hankkeeseen kuuluvien toimien yksityiskohtainen kuvaus on liitteessä.
            
         
         
            2 artikla
            
               1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
            
            
               2.   UNOPS vastaa 1 artiklassa tarkoitettujen toimien teknisestä täytäntöönpanosta. Se suorittaa tämän tehtävän korkean edustajan alaisuudessa. Tätä varten korkea edustaja sopii tarvittavista järjestelyistä UNOPS:n kanssa.
            
         
         
            3 artikla
            
               1.   Rahoitusohje 1 artiklassa tarkoitetun hankkeen toteuttamiseksi on 4 458 333 euroa.
            
            
               2.   Edellä 1 kohdassa vahvistetulla määrällä rahoitettavia menoja hallinnoidaan unionin talousarvioon sovellettavien menettelyjen ja sääntöjen mukaisesti.
            
            
               3.   Komissio valvoo 1 kohdassa vahvistetulla määrällä rahoitettavien menojen asianmukaista hallinnointia. Se tekee tätä varten rahoitusosuussopimuksen UNOPS:n kanssa. Rahoitusosuussopimuksessa määrätään, että UNOPS:n on varmistettava unionin rahoitusosuuden näkyvyys.
            
            
               4.   Komissio pyrkii tekemään 3 kohdassa tarkoitetun rahoitusosuussopimuksen mahdollisimman pian tämän päätöksen hyväksymisen jälkeen. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitusosuussopimuksen tekopäivästä.
            
         
         
            4 artikla
            
               1.   Korkea edustaja tiedottaa neuvostolle tämän päätöksen täytäntöönpanosta UNVIM:n säännöllisesti laatimien raporttien pohjalta, joihin sisältyvät myös raportit UNVIM:n ohjauskomitean kuukausittaisista kokouksista. Kyseiset raportit ovat perustana neuvoston arvioinnille.
            
            
               2.   Komissio toimittaa neuvostolle tietoja 1 artiklassa tarkoitetun hankkeen toteuttamisen rahoitusnäkökohdista.
            
         
         
            5 artikla
            Tämä päätös tulee voimaan päivänä, jona se hyväksytään.
            Tätä päätöstä sovelletaan 1 päivästä lokakuuta 2019.
            Tämän päätöksen voimassaolo päättyy 12 kuukauden kuluttua 3 artiklan 3 kohdassa tarkoitetun komission ja UNOPS:n välisen rahoitusosuussopimuksen tekemisestä.
         
         
            Tehty Strasbourgissa 4 päivänä lokakuuta 2019.
            
               
                  Neuvoston puolesta
               
               
                  Puheenjohtaja
               
               K. MIKKONEN
            
         
         
            (1)  Neuvoston päätös (YUTP) 2018/1249, annettu 18 päivänä syyskuuta 2018, Euroopan unionin tukitoimesta Yhdistyneiden kansakuntien valvonta- ja tarkastusmekanismille Jemenissä (EUVL L 235, 19.9.2018, s. 14).
      
      
         
            LIITE
            1.   Taustatietoa
            Jemenin sota on aiheuttanut maailman vakavimman humanitaarisen kriisin. Yli 24 miljoonaa ihmistä on riippuvainen jonkin tyyppisestä avusta ja akuutista puutteellisesta elintarviketurvasta kärsivien jemeniläisten lukumäärä on jatkanut nousuaan. Parhaillaan YK ruokkii joka kuukausi yli 10 miljoonaa ihmistä historiansa suurimmassa avustusoperaatiossa. Kansainväliseltä yhteisöltä pyydettiin vuonna 2019 humanitaarista apua 4,2 miljardin Yhdysvaltain dollarin edestä, mikä oli maailman suurin avunpyyntö.
            Tässä yhteydessä on elintärkeää, että kaupallisten tavaroiden virta maahan voi jatkua. YK on jatkuvasti kehottanut konfliktin osapuolia varmistamaan kaupallisten tavaroiden, myös polttoaineen, esteettömän kulun Jemeniin. Yhdistyneiden kansakuntien valvonta- ja tarkastusmekanismin (UNVIM) toiminnan aloittamisella vuonna 2016 oli määrä helpottaa tätä virtaa ja elvyttää maan taloutta Yhdistyneiden kansakuntien turvallisuusneuvoston päätöslauselman 2216 (2015) mukaisesti.
            UNVIM:n päätoimipaikka on Djiboutissa ja siellä toimii neljä tarkastajaa, neljä räjähdekoiraryhmää, 13 hallinto- ja teknisen henkilöstön jäsentä ja enintään seitsemän Yhdistyneen kuningaskunnan lähettämää työntekijää. UNVIM toimii nyt myös Jeddassa (kaksi valvojaa), King Abdullah Port -satamassa (johon ollaan rekrytoimassa kahta valvojaa) sekä Hodeidassa (viisi valvojaa, joista kolme on jo rekrytoitu). UNVIM:ia on hyödynnetty yhteyden luomiseksi YK:n (YK:n hankepalveluiden toimiston (UNOPS)) ja Saudi-Arabian johtaman koalition sekä Jemenin hallituksen välille. Hankkeen aikana on järjestetty useita tapaamisia laivayhtiöiden kanssa ja niissä on pyritty lisäämään luottamusta ja ennustettavuutta Jemenin kanssa kauppaa käyvien vientiteollisuuden toimijoiden kannalta.
            Unioni päätti tukea UNVIM:ia hyväksymällä 18 päivänä syyskuuta 2018 neuvoston päätöksen (YUTP) 2018/1249. Päätös hyväksyttiin sen jälkeen, kun unioni oli toistuvasti painottanut kauppamerenkulun tehokkaan ja oikea-aikaisen prosessoinnin merkitystä. Unionin tuki UNVIM:lle SEU 28 artiklaan perustuvan EU:n vakautustoimen kautta mahdollisti sen, että unioni osallistui UNVIM:n ohjauskomitean kuukausittaisiin kokouksiin, joissa ovat edustettuina myös Jemenin hallitus ja Saudi-Arabian johtama koalitio, loi työskentely-yhteyden Saudi-Arabian johtaman koalition ja Jemenin hallituksen kanssa, tehosti koordinointia muiden avunantajien kanssa (erityisesti Yhdistyneen kuningaskunnan ja Yhdysvaltojen kanssa) sekä lisäsi YK:n johtamalle prosessille Jemenissä annettavan unionin tuen näkyvyyttä.
            Konfliktin osapuolet allekirjoittivat Tukholman sopimuksen YK:n johdolla 13 päivänä joulukuuta 2018. Ne sopivat, että YK:lla on johtava rooli Yemen Red Sea Ports Corporationin tukemisessa Hodeidan, Saleefin ja Ras Issan satamien hallinnoinnissa ja tarkastuksissa, mukaan lukien UNVIM:n tehostettu valvonta Hodeidan, Saleefin ja Ras Issan satamissa. UNVIM on siten edelleen olennainen osa YK:n erityislähettilään suunnitelmaa Tukholman sopimuksen määräysten täytäntöönpanemiseksi.
            YK:n erityislähettilään toimisto on katsonut tällä alalla saavutetun edistymisen olevan välttämätöntä ennen siirtymistä kohti osapuolten välisiä poliittisia neuvotteluja. UNVIM aloitti valvojien lähettämisen Hodeidan satamaan 25 päivänä helmikuuta 2019 ja on käynyt keskusteluja sataman hallintoelimen kanssa UNVIM:n toiminnan järjestämisestä. Näissä keskusteluissa on ollut osallisena myös Hodeidan sopimusta tukeva Yhdistyneiden kansakuntien operaatio (UNMHA). UNVIM tarvitsee nyt lisää tukea toiminnalleen ja henkilöstön lähettämiselle Punaisenmeren satamiin.
            2.   UNVIM:n tarkastus- ja valvontaprosessi
            UNVIM:n vakioitua toimintaohjetta sovelletaan tällä hetkellä: i) kaikkiin yli 100-tonnisiin aluksiin, joiden kohteena olevat Jemenin satamat eivät ole Jemenin hallituksen hallinnassa, sekä kaikkiin aluksiin, jotka kuljettavat Jemeniin sijoittautuneiden kaupallisten toimijoiden tai valtiollisten elinten hankkimia kauppatavaroita, jotka on tarkoitus myydä Jemenissä; sekä ii) sellaiseen YK:n jäsenvaltioiden kahdenväliseen apuun, jota ei ole kanavoitu YK:n elinten, rahastojen ja ohjelmien kautta tai tunnustetun kansainvälisen humanitaarisen järjestön kautta.
            Valvontaprosessi alkaa, kun laivayhtiö toimittaa sähköisen selvityspyynnön osoitteeseen www.vimye.org, lataa tarvittavat asiakirjat ja toimittaa kaikki vaaditut asiakirjat UNVIM:lle. UNVIM tutkii asiakirjat 48 tunnin kuluessa ja lähettää ilmoitukset ulkopuolisille kumppaneille, kuten liittouman joukkojen evakuointi- ja humanitaaristen operaatioiden yksikölle (EHOC). Tämän jälkeen UNVIM päättää aluksen mahdollisesta tarkastamisesta noudattaen omaa prosessiaan, jossa se ottaa muun muassa huomioon poikkeavuudet saaduissa asiakirjoissa, ilmoittamattomat satamakäynnit, aluksen epäilyttävät liikkeet ja alusten automaattisen tunnistusjärjestelmän (AIS) kytkemisen pois päältä yli neljän tunnin ajaksi, sekä ulkopuolisilta kumppaneilta saadut palautteet. Alusten tarkastukset suoritetaan joko satamassa aluevesillä tai merellä kansainvälisillä vesillä.
            Selvitystodistus joko myönnetään tai evätään (eli perutaan, jätetään myöntämättä tai kumotaan). Selvitetyn aluksen osalta UNVIM jatkaa sen liikkeiden seuraamista AIS:n välityksellä mukaan lukien: siirtyminen liittouman odotusalueelle; liikkuminen odotusalueelta ankkurointialueelle; ja liikkuminen ankkurointialueelta laituripaikalle lastinpurkua varten. UNVIM:n seuranta päättyy, kun selvitetty alus jättää Jemenin Punaisenmeren sataman purettuaan lastinsa ja lähdettyään ulos satamasta. UNVIM on koko prosessin ajan tiiviisti yhteydessä laivayhtiöön ja aluksen kapteeniin, ja sillä on olennainen tehtävä käsiteltäessä alukseen liittyviä tapahtumia merellä, mukaan lukien yhteydenpito EHOC:n ja liittouman kanssa. UNVIM:n apu koko selvitysprosessin ajan ja jatkuva yhteydenpito laivayhtiöiden kanssa on olennaista, jotta säilytetään kansainvälisten linjavarustamoiden luottamus ja jotta siis varmistetaan kaupallisen tuonnin jatkuminen enemmistölle Jemenin väestöstä meneillään olevasta kriisistä huolimatta.
            UNVIM on myös pyrkinyt vakuuttamaan kansainvälisen merenkulkuyhteisön pitämällä sen edustajien kanssa neljännesvuosittain kokouksia, joilla varmistetaan, että tämän yhteisön vaikeudet ja haasteet ymmärretään ja käsitellään asianmukaisella tavalla.
            3.   Yleiset tavoitteet
            UNVIM:n toimeksiannon esteettömän täytäntöönpanon varmistamiseksi EU:n vakautustoimen yleisenä tavoitteena on helpottaa kaupallisten tuotteiden esteetöntä pääsyä Jemeniin toteuttamalla avointa ja tehokasta selvitysprosessia kaupallisiin laivakuljetuksiin, joiden kohteena olevat Jemenin satamat eivät ole Jemenin hallituksen hallinnassa. Tukholman sopimuksen mukaisesti tähän kuuluu tällä hetkellä UNVIM:n toiminnan aloittaminen Hodeidan, Saleefin ja Ras Issan Punaisenmeren satamissa.
            EU:n vakautustoimen erityiset tavoitteet ovat seuraavat:
            
                        —
                     
                     
                        lisätään Jemeniin vietävän kaupallisen rahdin määrää vauhdittamalla kaupallisten laivakuljetusten selvitysprosessia ja palauttamalla laivayhtiöiden luottamus;
                     
                  
                        —
                     
                     
                        lisätään UNVIM:n valmiutta ottaa käyttöön henkilöstöä ja -resursseja alueella ja Tukholman sopimuksen mukaisesti erityisesti Hodeidassa, Saleefissa ja Ras Issassa.
                     
                  Jos UNVIM:n toimeksianto muuttuu tai tarpeet muuttuvat tavalla, joka asettaa kyseenalaiseksi sen, onko hanke soveltuva tai riittävä edellä mainittujen tavoitteiden saavuttamiseksi, unionin rahoitusosuutta arvioidaan vastaavasti.
            4.   Toimien kuvaus
            UNOPS vastaa hankkeen teknisestä toteutuksesta.
            Toimi 1: Lisätään UNVIM:n henkilöstön määrää.
            Lisätään operatiivisen henkilöstön lukumäärää aluksi yhteensä yhdeksään henkilöön ja myöhemmässä vaiheessa on mahdollista lisätä operatiivisen henkilöstön määrää edelleen.
            Tähän yhdeksänhenkiseen operatiiviseen henkilöstöön kuuluu:
            
                        —
                     
                     
                        seitsemän UNVIM:n henkilöstön jäsentä, jotka on määrä lähettää Hodeidaan: yksi koordinointivirkailija, yksi turvallisuusneuvonantaja, yksi valvoja, yksi läpivalaisulaitteen hoitaja, yksi operatiivisesta protokollasta vastaava avustaja, yksi paikallinen turvallisuusavustaja ja yksi hallintoavustaja Hodeidassa;
                     
                  
                        —
                     
                     
                        kaksi valvojaa, joista yksi on määrä lähettää Saleefiin ja toinen Ras Issaan. Näiden lisäresurssien ansiosta UNVIM voisi tehokkaasti aloittaa toimintansa Punaisellamerellä.
                     
                  Lisäksi rahoitetaan EU:n vakautustoimen toteuttamisen edellyttämää hallinnollista tukihenkilöstöä (rahoitusvastaava, hankintavastaava jne.).
            Suunnitellut toimet ovat seuraavat:
            
                        —
                     
                     
                        UNOPS rekrytoi uusia valvojia, tarkastajia ja virkailijoita UNOPS:n rekrytointisääntöjen ja -menettelyjen mukaisesti;
                     
                  
                        —
                     
                     
                        UNOPS ilmoittaa EUH:lle ennakkoon mahdollisista haettavista paikoista.
                     
                  Aikataulu: koko hankkeen keston ajan.
            Toimi 2: Vuokrataan osa Djiboutin satamasta ja vuokrataan toimisto Sanaassa. Unioni jatkaa satamarakenteiden vuokraamisen rahoittamista varmistaakseen pysyvän paikan, jossa suorittaa tarkastuksia. Lisäksi unioni rahoittaa toimiston vuokraamisen Sanaassa, joka toimii UNVIM:n henkilöstön tilapäisenä yhteyspäämajana Hodeidaan ja Djiboutiin ja takaisin.
            Aikataulu: koko hankkeen keston ajan.
            Toimi 3: Hankitaan uusia tarkastuslaitteita. UNVIM ostaa lisää tarkastuslaitteita (kuten läpivalaisulaitteita), joita tarvitaan EU:n vakautustoimen toteuttamiseksi. Tämä helpottaa alusten tarkastusta ajallaan Djiboutin satamassa ja kansainvälisillä vesillä.
            Suunnitellut toimet ovat seuraavat:
            
                        —
                     
                     
                        parhaillaan laaditaan teknisiä eritelmiä;
                     
                  
                        —
                     
                     
                        kussakin UNOPS:n hankintamenettelyssä käynnistetään kansainvälinen tarjouskilpailu toimituksia ja hankintasopimuksia varten;
                     
                  
                        —
                     
                     
                        laitteiden toimittaminen ja asianomaisen henkilöstön koulutus.
                     
                  Aikataulu: Hankkeen ensimmäiset neljä kuukautta. Hankkeen päättyessä omaisuuserien muuttamisessa rahaksi noudatetaan Euroopan komission kanssa allekirjoitettua sopimusta.
            Toimi 4: UNVIM:n turvallisuuden parantaminen. Tämän toimen avulla varmistetaan, että UNVIM:n toimet Punaisenmeren satamissa täyttävät asianmukaiset turvallisuusvaatimukset ja mahdollistavat UNVIM:n asianmukaisen toiminnan.
            Suunnitellut toimet ovat seuraavat:
            
                        —
                     
                     
                        parhaillaan laaditaan teknisiä eritelmiä;
                     
                  
                        —
                     
                     
                        kussakin UNOPS:n hankintamenettelyssä käynnistetään kansainvälinen tarjouskilpailu toimituksia ja hankintasopimuksia varten;
                     
                  
                        —
                     
                     
                        laitteiden toimittaminen ja asianomaisen henkilöstön koulutus.
                     
                  Aikataulu: Hankkeen ensimmäiset neljä kuukautta. Hankkeen päättyessä omaisuuserien muuttamisessa rahaksi noudatetaan Euroopan komission kanssa allekirjoitettua sopimusta.
            Toimi 5: Hankkeen toteutus. UNOPS vastaa ohjelmahallinnon valvonnasta. Tämä valvonta sisältää välitavoitteiden laatimisen, sisäiset arvioinnit, sopimusten valvonnan ja varainhoidon. Suunniteltuja toimia ovat muun muassa seuraavat:
            
                        —
                     
                     
                        ulkoisten palvelujen hankinta tai erityispalvelusopimus hankkeen toteutuksessa tarvittavaa teknistä apua varten;
                     
                  
                        —
                     
                     
                        UNOPS:n alihankintana kolmansilta osapuolilta ostamien palvelujen varainhoidon ja sopimusten hallinnointi.
                     
                  Aikataulu: koko hankkeen keston ajan.
            5.   Odotettavissa olevat tulokset
            UNVIM:n operatiivisten toimien tehostamisessa hankkeesta odotetut tulokset ovat seuraavat:
            
                        —
                     
                     
                        estetään kiellettyjen tuotteiden saapuminen Jemenin Punaisenmeren satamiin;
                     
                  
                        —
                     
                     
                        helpotetaan kaupallisten tuotteiden esteetöntä pääsyä Jemenin Punaisenmeren satamiin;
                     
                  
                        —
                     
                     
                        tuetaan Yemen Red Sea Ports Corporationia Hodeidan, Saleefin ja Ras Issan satamien toiminnan hallinnoinnissa ja tarkastuksissa;
                     
                  
                        —
                     
                     
                        lisätään kansainvälisen merenkulkuyhteisön luottamusta toteuttamalla avointa ja tehokasta prosessia kaupallisten tuotteiden pääsyssä Jemenin Punaisenmeren satamiin meneillään olevasta kriisistä huolimatta;
                     
                  
                        —
                     
                     
                        tuetaan Jemenin hallitusta toimissa, joilla maan väestölle pyritään saamaan ne perushyödykkeet, joita humanitaarinen apu ja paikalliset lähteet eivät ole voineet toimittaa.
                     
                  6.   Arvioitu kesto
            Hankkeen kestoksi arvioidaan 12 kuukautta. Komission ja UNOPS:n välillä allekirjoitetaan asiaankuuluva rahoitusosuussopimus.
            7.   Unionin näkyvyys
            Koska UNOPS vastaa hankkeen teknisestä toteutuksesta, sen on varmistettava unionin antaman rahoitustuen näkyvyys asianmukaisella tavalla esimerkiksi raporteissa, tapahtumissa tai kokouksissa. EU:n lippu on näkyvillä kaikissa UNVIM:n asiakirjoissa. UNVIM/UNOPS huolehtii asianmukaisesta näkyvyydestä kaikissa EU:n varoilla hankituissa laitteissa, jotka eivät ole kulutustavaroita, muun muassa siten, että EU:n logo on näkyvillä. Jos näkyvyys voi vaarantaa UNOPS:n erioikeudet ja vapaudet tai sen henkilöstön taikka lopullisten tuensaajien turvallisuuden, toteutetaan asianmukaisia vaihtoehtoisia järjestelyjä.
            8.   EU:n osallistuminen UNVIM:n ohjauskomiteaan
            UNVIM:n ohjauskomiteaan kuuluvat Saudi-Arabian kuningaskunta (jota edustavat EHOC ja puolustusministeriö), Yhdistyneet arabiemiirikunnat, Jemenin hallitus (jota edustavat UNVIM-yhteyshenkilö Djiboutissa ja liikenneministeriön edustaja), UNOPS ja YK:n humanitaarisen avun koordinointitoimisto. Unioni osallistuu edelleen UNVIM:n ohjauskomitean kuukausittaisiin kokouksiin samalla tavoin kuin Yhdysvallat, Alankomaat ja Yhdistynyt kuningaskunta, joilla on UNVIM:n tuenantajina kokouksissa ”tarkkailijan asema”.
            9.   Raportointi
            UNVIM/UNOPS laatii EUH:lle kuukausittain raportin, jossa tarkastellaan edistymistä hankkeen tulosten saavuttamisessa. Nämä raportit annetaan tiedoksi asiaankuuluvalle neuvoston elimelle.
            EUH raportoi asiaankuuluvalle neuvoston elimelle UNVIM:n ohjauskomitean kuukausittaisista kokouksista.
            UNVIM/UNOPS raportoi neljännesvuosittain Brysselissä suoraan asiaankuuluvalle neuvoston elimelle.
            UNVIM/UNOPS toimittaa lopullisen selvityksen ja selvityksen varainkäytöstä kuuden kuukauden kuluessa täytäntöönpanokauden päättymisestä.